कानपुर. यूपी के 9 जिले सांप्रदायिक हिंसा की चपेट में हैं। कानपुर, सिद्धार्थनगर, कुशीनगर, बलरामपुर, फतेहपुर, संतकबीरनगर, कन्नौज, बांदा और गाजीपुर से हिंसक झड़पों की खबर है। इस हिंसा में सिद्धार्थनगर और कन्नौज में दो लोगों की जान चली गई। कानपुर में दो पुलिसवालों को गोली लगी है और दर्जनों लोग घायल हुए हैं। इस बीच, झारखंड के चार जिलों में शनिवार को हुई सांप्रदायिक हिंसा में एक की मौत हो गई है। नौ पुलिसवाले घायल हो गए हैं। हजारीबाग और लातेहार जिले में धारा 144 लागू कर दी गई है। शहर में कथित तौर पर धार्मिक बैनर फाड़ने और कुछ लोगों के मुहर्रम का जुलूस रोकने के एलान करने के बाद शुक्रवार देर शाम शुरू हुई हिंसा शनिवार को भी जारी रही। शनिवार सुबह से कहीं पथराव तो कहीं फायरिंग की खबरें सामने आईं। गाड़ियों में आग लगा दी गई। शहर में धारा-144 लागू होने के बावजूद हालात बेकाबू हो गए। मंडनपुरवा के चंद्रिका देवी इलाके में इंस्पेक्टर डीके सिंह और आरआई एमपी शर्मा को दंगाइयों की चलाई गोली लग गई। पुलिस ने भीड़ को काबू करने के लिए आंसू गैस के गोले और रबड़ बुलेट दागे। पथराव और तोड़फोड़ में कई घायल हो गए। जिन पुलिसवालों को गोली लगी, अब वे सुरक्षित हैं।